Propust na postaji u Splitu: U spremniku za dizel bio benzin

Prodaja navedenog goriva obustavljena je u ponedjeljak 1. travnja oko 9 sati ujutro, to jest, odmah nakon prve dojave kupca o problemu s gorivom. U navedenom periodu izdano je stotinjak računa

<p>Na Ininoj benzinskoj postaji <strong>Smokovik</strong> u <strong>Ulici Zbora narodne garde 8 u Splitu</strong> u spremnicima za dizel gorivo našao se benzin, piše <em><a href="https://slobodnadalmacija.hr/dalmacija/split/clanak/id/596678/nimalo-bezazlena-greska-na-splitskoj-benzinskoj-postaji-u-spremnicima-za-dizel-nasao-se-benzin-graanima-se-zbog-pogresnog-goriva-kvare-automobili-u-naftnoj-kompaniji-sute-a-radnici-na-pumpi-odmahuju-glavom-dogaa-se"><strong>Slobodna Dalmacija</strong></a></em>.</p><p>Skupu grešku otkrio je jedan od oštećenih kupaca koji se nakon točenja goriva uputio na nešto dužu vožnju i brzo shvatio što je razlog <strong>kvaru na motoru</strong>. U servisu su mu potvrdili da se radi o pogrešnom gorivu i popravak kvara naplatili čak <strong>22.000 kuna</strong>.</p><p>Neslužbeno, piše <em>Slobodna Dalmacija</em>, 'promašena' je cijela cisterna goriva. A to je <strong>18.000 litara ili 36.000 litara</strong> ako je tu bila i prikolica. Jedan od zaposlenika postaje samo je kratko komentirao:<em> 'Događa se'</em>. </p><h2>O svemu se u utorak oglasila i INA:</h2><p>U nedjelju, 31. ožujka, u jutarnjim je satima <strong>zbog ljudskog faktora došlo do nenamjerne pogreške</strong> prilikom koje je u komoru cisterne za <strong>Eurodizel Class Plus</strong> gorivo utočeno benzinsko gorivo, a koje je posljedično utočeno i u spremnik za navedeno dizelsko gorivo na maloprodajnom mjestu Smokovik u Splitu.</p><p><strong>Prodaja navedenog goriva obustavljena je u ponedjeljak 1. travnja oko 9 sati ujutro</strong>, to jest, odmah nakon prve dojave kupca o problemu s gorivom. U navedenom periodu izdano je stotinjak računa.</p><p>Ovim putem ispričavamo se svim kupcima koji su zbog ovog propusta imali neugodnosti. Molimo sve kupce koji su kupili gorivo u navedenom periodu da se jave na Inin besplatni telefon na broj<strong> 0800 11 12</strong> ili na <strong>ina-besplatni.telefon@ina.hr</strong>. Svi kupci koji se jave s računom, izvodom kartice ili čiji identitet se može utvrditi putem snimki videonadzora bit će obeštećeni.</p><p>Trenutno se na maloprodajnom mjestu Smokovik prodaja odvija regularno te su sva goriva u ponudi ispravna.</p><p>Zbog navedene nenamjerne pogreške, INA svojim kupcima na maloprodajnom mjestu Smokovik do nedjelje 7. travnja nudi premium goriva po cijeni regularnih.</p>